Bestuursinstrukteur skiet ‘rower’ doodArgieffoto ŉ Vermeende rower is Saterdagoggend doodgeskiet nadat hy en sy makkers na bewering ŉ bestuurskoolinstrukteur en haar leerling beroof het. Die voorval het omstreeks 08:50 in Old Main-weg in Pinetown in Durban gebeur. Kol. Thembeka Mbele, woordvoerder van die polisie, het aan Maroela Media gesê die instrukteur het saam met ŉ leerlingbestuurder by ŉ verkeerslig stilgehou toe ŉ groep van ses rowers gewapen met messe op hulle toegeslaan het. Die rowers het die instrukteur en leerling van hul selfone beroof. “Die instrukteur het haar vuurwapen uitgehaal en een van die verdagtes doodgeskiet terwyl die ander te voet gevlug het,” het Mbele gesê. Werner Vermaak, woordvoerder van ER24, het gesê paramedici is na die toneel ontbied. Hulle het die gewonde man ondersoek, maar gevind dat hy reeds aan sy beserings beswyk het. Hy is amptelik deur die paramedici dood verklaar. Mbele sê ŉ saak van roof is geopen en ŉ geregtelike doodsondersoek word gedoen.